S-425/2011

Mál þetta, sem þingfest var 19. desember 2011 og dómtekið þann 14. nóvember sl., er höfðað með ákæru útgefinni af lögreglustjórunum á Selfossi, dagsettri 21. nóvember 2011, á hendur A,

„fyrir umferðarlagabrot

I.

með því að hafa aðfaranótt þriðjudagsins 30. ágúst 2011 ekið bifreiðinni NV-432 sviptur ökurétti um Suðurlandsveg við bensínstöð Olís á Selfossi, óhæfur til að stjórna bifreiðinni örugglega vegna áhrifa amfetamíns og tetrahýdrókannabínóls.

Teljast brot ákærða varða við 1. mgr. 48. gr. og 1., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

II.

með því að hafa miðvikudaginn 7. september 2011 ekið bifreiðinni NV-432 sviptur ökurétti austur Eyraveg á Selfossi.

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar, til að sæta sviptingu ökuréttar frá 23. nóvember 2012 að telja; samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði mætti við ekki við þingfestingu málsins þrátt fyrir lögmæta birtingu fyrirkalls, og lýsti sækjandi því yfir að lagt yrði fyrir lögreglu að færa ákærða fyrir dóminn. Ákærði mætti fyrir dóminn þann 14. nóvember sl., í fylgd lögreglu. Ákærði lýsti þá yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og ákærða sjálfum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að amfetamín og kannabínóíðar hafi fundist í þvagi ákærða. Þá hafi í blóði hans mælst amfetamín 50 ng/ml og tetrahýdrókannabínól 11 ng/ml. Um málavexti vísast að öðru leyti til ákæru. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði tvívegis áður sætt refsingu fyrir akstur undir áhrifum fíkniefna, annars vegar með viðurlagaákvörðun staðfestri í Héraðsdómi Vesturlands þann 12. febrúar 2010 og hins vegar með sátt við lögreglustjórann á höfuðborgarsvæðinu dagsettri þann 24. nóvember 2010. Ákærði er nú meðal annars sakfelldur fyrir akstur undir áhrifum fíkniefna og er það brot hans ítrekað öðru sinni. Þá kemur fram á sakavottorði ákærða að hann var þann 21. desember 2009, dæmdur í Héraðsdómi Reykjaness til að sæta fangelsi í tvo mánuði, en refsingin skilorðsbundin til tveggja ára. Var þá dæmd upp refsing er ákærða hafði verið gert að sæta með dómi sama dómstóls, uppkveðnum þann 30. júní sama ár, þar sem ákærða hafði verið gert að sæta fangelsi í 30 daga, en refsingin skilorðsbundin til þriggja ára. Hefur ákærði með broti sínu nú rofið skilyrði dómsins frá 21. desember 2009, og verður refsing hans nú ákveðin í einu lagi sbr. 60. gr. og 77. gr. almennra hegningarlaga nr. 19/1940. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er hæfilega ákveðin fangelsi í þrjá mánuði, þó þykir rétt, að virtum atvikum máls, að fresta fullnustu tveggja mánaða af refsingunni og skal sá hluti hennar falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940. Ákærði skal jafnframt greiða 90.000 krónur í sekt til ríkissjóðs innan fjögurra vikna frá birtingu dóms þessa en sæta ella fangelsi í 8 daga.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærða ökurétti ævilangt.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu alls 136.817 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í þrjá mánuði.

Fresta skal fullnustu tveggja mánaða af refsingunni og skal sá hluti hennar falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 90.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 8 daga.

Ákærði er sviptur ökurétti ævilangt.

Ákærði greiði 136.817 krónur í sakarkostnað.

S-kvk-nf I-kvk-nf.